S-253/2008

Mál þetta, sem þingfest var 10. september sl. og dómtekið 9. október sl. er höfðað með ákæru Lögreglustjórans í Vestmannaeyjum, dagsettri 20. júní 2008 á hendur X,

,,I.

fyrir umferðarlagabrot

með því að hafa, síðdegis föstudaginn 21. mars 2008 ekið bifreiðinni A undir áhrifum áfengis (alkóhólmagn í blóði 1,61%) frá hesthúsi ..... í Vestmannaeyjum, suður F-veg og D-veg til norðurs, T og I-götu til vesturs, H-veg til suðurs og þar svo óvarlega að hann missti stjórn á bifreiðinni í beygju inn botnlanga með þeim afleiðingum að bifreiðin hafnaði upp á snjóruðningi við garðvegg við hús nr. ... við H-veg.

II.

fyrir líkamsárás

með því að hafa aðfaranótt laugardagsins 22. mars 2008 inni í eldhúsi á heimili sínu að H-vegi ... í Vestmannaeyjum slegið dóttur sína, K, hnefahögg í andlitið og hrint henni svo hún fell aftur fyrir sig á eldhúsgólfið með þeim afleiðingum að hún fékk 3 cm skurð á hnakka sem saumaður var með 4 sporum, glóðarauga á hægra auga, bólgu og mar á efri vör, bólgur og mar yfir enni, nefi og hægra gagnauga og mar á hægri framhandlegg og stóra marbletti aftan á báðum lærum og aftan á hægri kálfa.

Telst ákæruliður I varða við 1. mgr. 4. gr. og 1. mgr. sbr. 3. mgr. 45. gr. sbr. 1. mgr. 100. gr. umferðarlaga nr. 50/1987 en ákæruliður II telst varða við 1. mgr. 217. gr. hegningarlaga nr. 19/1940 sbr. 10. gr. laga nr. 20/1981.

Þess er krafist að ákærði verði dæmdur til refsingar og til sviptingar ökuréttar samkvæmt 101. og 102. gr. nefndra umferðarlaga frá 21. mars 2008, en þá var ákærði sviptur ökurétti til bráðabirgða.“

Ákærði mætti ekki við þingfestingu málsins þann 10. september sl. en boðaði forföll. Málinu var frestað til 9. október sl. og sótti ákærði þá þing og játaði sök.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Játning ákærða er í samræmi við önnur gögn málsins og verður hann sakfelldur fyrir brot sín en þau er í ákæru rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt sakarvottorði sem liggur frammi í málinu hefur ákærði ekki áður gerst sekur um refsiverða háttsemi.

Refsing ákærða verður ákveðin með hliðsjón af 8. tl. 1. mgr. 70. gr. almennra hegningarlaga nr. 19/1940. Fyrir liggur samkvæmt gögnum málsins að brotaþoli náði sáttum við ákærða sem m.a. fólust í því að ákærði skyldi gangast undir áfengismeðferð og að ákærði hefur farið í áfengismeðferð á sjúkrahúsinu Vogi. Við ákvörðun refsingar ákærða verður einnig litið til þess að brotaþoli er dóttir ákærða og er samkvæmt gögnum málsins búsett á sama heimili og hann.

Með hliðsjón af framangreindu þykir refsing ákærða hæfilega ákveðin fangelsi í 30 daga en fresta skal fullnustu refsingarinnar og hún falla niður að liðnum tveimur árum frá birtingu dómsins, haldi ákærði almennt skilorð 57. gr. almennra hegningarlaga nr. 19/1940. Þá skal ákærði greiða 160.000 krónur í sekt til ríkissjóðs innan fjögurra vikna frá uppkvaðningu dóms þessa en sæta ella fangelsi í tólf daga. Þá verður ákærði sviptur ökurétti í 18 mánuði frá 21. mars 2008.

Í samræmi við 1. mgr. 165. gr. ber að dæma ákærða til greiðslu sakarkostnaðar sem er samkvæmt yfirlitum 34.050 krónur.

H-kk-nf O. A-kk-nf dómstjóri, kveður upp dóm þennan.

D ó m s o r ð :

Ákærði, X, sæti fangelsi í 30 daga en fresta skal fullnustu refsingarinnar og hún falla niður að liðnum tveimur árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 160.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í tólf daga.

Ákærði er sviptur ökurétti í 18 mánuði frá 21. mars 2008.

Ákærði greiði sakarkostnað að fjárhæð 34.050 krónur.

H-kk-nf O. A-kk-nf.